Pranešimas spaudai  
2025 m. spalio 29 d.

**Prognozuojama, kad netrukus kas šeštas naujas automobilis Baltijos šalyse bus nuomojamas**

**Per artimiausius 5–10 metų kas šeštas naujas automobilis Baltijos šalyse gali būti nuomojamas. Tarptautiniai tyrimai rodo, kad pagal skirtingus automobilių nuomos modelius sudaromų sandorių skaičius visoje Europoje kasmet auga iki ketvirtadalio, o iki 2030 metų jie gali sudaryti reikšmingą dalį visų naujų automobilių sandorių. Tokias tendencijas diktuoja ne tik besikeičiantys vairuotojų įpročiai, bet ir augantis poreikis lankstumui ir mažėjanti nuosavo automobilio svarba.**

„Baltijos šalių postkomunistinė vartotojų karta artėja prie pensinio amžiaus, o vartojimo kultūra vis labiau artėja prie Vakarų Europos modelio. Didėjanti skaitmenizacija ir lankstesnės darbo sąlygos, kuriose nebereikalaujama kasdien fiziškai vykti į darbą, mažina poreikį turėti automobilį kaip nuosavybę. Automobilio, kaip statuso simbolio, reikšmė, paveldėta iš 10-ojo dešimtmečio, pamažu nyksta, o visuomenėje įsitvirtina nauja, sąmoningesnė vartotojų karta“, – pasakoja „Europcar Lietuva“ vadovas Einoras Čiagus.

Pavyzdžiui, veiklos nuoma su paslaugomis leidžia už mėnesinį mokestį naudotis automobiliu kartu su į kainą įtrauktu draudimu, technine priežiūra ir kitais eksploataciniais kaštais. Pasak E. Čiagaus, toks modelis tampa patrauklus tiek verslui, tiek privatiems vairuotojams.

„Vairuotojai vis dažniau renkasi sprendimus, kai visos automobilio išlaikymo sąnaudos – įskaitant remontą, priežiūrą, nusidėvėjimą ir draudimą – apmokamos vienu mokėjimu. Tai suteikia finansinį aiškumą ir leidžia išvengti netikėtų išlaidų“, – teigia jis.

Pastebima, kad ir jaunesni žmonės yra labiau linkę vertinti lankstumą ir technologinį atsinaujinimą – užuot įsipareigojus ilgalaikei nuosavybei dažnas nori reguliariai atsinaujinti vairuojamą automobilį į naujesnį ir pažangesnį modelį.

Šias tendencijas atspindi ir „Europcar“ veiklos rezultatai Baltijos šalyse. Per pastaruosius penkerius metus įmonės veiklos nuomos su paslaugomis automobilių parkas regione išaugo keturis kartus – nuo 1000 iki 4000 transporto priemonių. Įskaitant trumpalaikę ir ilgalaikę nuomą, bendras autoparkas dabar viršija 5000 automobilių.

„Toks nuomojamų automobilių parko augimas rodo, kad tiek gyventojai, tiek verslai vis dažniau renkasi paslaugas, leidžiančias naudotis automobiliu be papildomų rūpesčių ir ilgalaikių finansinių įsipareigojimų. Juo labiau, kad šiuo metu galima išsinuomoti daug kasdien reikalingų daiktų – nuo telefono ar kompiuterio iki būsto. Tad ir automobilio nuoma darosi vis įprastesnis reiškinys. Didėjanti infliacija, nauji ir planuojami mokesčiai bei bendras išlaidų augimas tik dar labiau skatina šį pokytį“, – sako E. Čiagus.